**Οι προτάσεις του Σωματείου «ΔΙΑΖΩMΑ» για τα Επιχειρησιακά Προγράμματα των Περιφερειών της Ελλάδας την περίοδο 2021-2027**

To νέο ΕΣΠΑ 2021- 2027 μας προσφέρει απλόχερα τον πολιτισμό των συνεργειών μέσα από την εφαρμογή των ολιστικών προγραμμάτων (Ολοκληρωμένη Χωρική Επένδυση - Ο.Χ.Ε., Βιώσιμη Αστική Ανάπτυξη - Β.Α.Α., Τοπική Ανάπτυξη με Πρωτοβουλία Τοπικών Κοινοτήτων - Τ.Α.Π. – Τ.Ο.Κ.).

Θεωρούμε ότι στη νέα προγραμματική περίοδο οι Περιφέρειες της Ελλάδας θα πρέπει να ενσωματώσουν στις στρατηγικές τους και να μεγιστοποιήσουν όλα τα προτάγματα της νέας εποχής (καινοτομία, βιωσιμότητα, ψηφιακή σφαίρα, καθαρές και έξυπνες πόλεις, καθαρή ενέργεια, πράσινη οικονομία κ.ο.κ.).

Το Σωματείο «ΔΙΑΖΩΜΑ», προτείνει το σχεδιασμό και την υλοποίηση μιας και μόνο Ο.Χ.Ε ανά Περιφέρεια, στην οποία ωστόσο θα μπορούν να εντάσσονται νέες υποπεριοχές και νέες δράσεις. Πιο συγκεκριμένα, σε περιπτώσεις Περιφερειών που δρομολογούνται περισσότερες από μια Ο.Χ.Ε. προτείνεται ο σχεδιασμός μίας κύριας - κεντρικής Ο.Χ.Ε., η οποία θα «αγκαλιάζει» τις υπόλοιπες που ήδη σχεδιάζονται ή και υλοποιούνται και θα τις εντάσσει ως υποπεριοχές. Με τον τρόπο αυτό θα αναδειχθεί πιο αποτελεσματικά ο ισχυρός «ταυτοτικός πυρήνας» που επιλέγει να αναδείξει η κάθε Περιφέρεια και συγχρόνως θα υφαίνεται ένα ευρύτερο δίκτυο για την αξιοποίηση της πολιτιστικής και φυσικής της κληρονομιάς. Επισημαίνεται πως όλες οι υποπεριοχές που θα ενταχθούν στην κύρια Ο.Χ.Ε., όπως επίσης και τα πάσης φύσης προγράμματα (Ο.Χ.Ε., Β.Α.Α. και Τ.Α.Π.-Τ.Ο.Κ.), θα πρέπει να συλλειτουργούν μεταξύ τους προγραμματικά και χρηματοδοτικά.

Η στρατηγική επιλογή της μίας Ο.Χ.Ε. ανά Περιφέρεια έχει πολλαπλά πρακτικά οφέλη, καθώς επιτρέπει:

α) να αποφευχθεί ο κατακερματισμός τόσο του φυσικού σχεδιασμού (χωροταξικού και πολεοδομικού), όσο και η διάσπαση των δυνάμεων (ανθρώπων, θεσμών, φυσικών – πολιτιστικών – αναπτυξιακών – κοινωνικών πόρων κ.ο.κ.) της γεωγραφικής ενότητας αναφοράς του προγράμματος,

β) να επιτευχθεί η συνύπαρξη όλων των συγκριτικών πλεονεκτημάτων σε μια συνέργεια ολιστική και διαχρονική και

γ) να υπάρχει ένας κοινός φορέας διαχείρισης και λειτουργίας του προγράμματος, δηλαδή ένας κοινός DMO για τις δράσεις κυρίως των επιχειρήσεων.

Επιπλέον, σύμφωνα με τη δεύτερη Εγκύκλιο κατάρτισης των Περιφερειακών Προγραμμάτων 2021-2027 είναι πολύ σημαντικό κατά το σχεδιασμό και την υλοποίηση των προγραμμάτων να επιτευχθεί η συνέργεια και η συμπληρωματικότητα δράσεων από τους πέντε Στόχους Πολιτικής.

Επίσης, δίνεται στις Περιφέρειες της χώρας η ιστορική ευκαιρία να λειτουργήσουν - μέσα από τα προγράμματα τους - ως «πόλοι συνέργειας» όλων των χρηματοδοτικών πόρων (Π.Ε.Π. 2021-2027, τρέχον ΕΣΠΑ, Πρόγραμμα Δημοσίων Επενδύσεων, Ταμείο Δίκαιης Μετάβασης, Εθνικό Σχέδιο Ανάκαμψης και Ανθεκτικότητας - Recovery Resilience Facility, πρόγραμμα «ΑΝΤΩΝΗΣ ΤΡΙΤΣΗΣ», Ιδιωτικοί πόροι, Χορηγίες, Δωρεές κ.λπ.).

Η οικοδόμηση των προγραμμάτων Πολιτιστικού Τουρισμού, όπως έχει προκύψει με τη μέχρι τώρα εμπειρία του Διαζώματος, πρέπει να βασίζεται σε 4 διακριτά βήματα:

1. εξασφάλιση των υποδομών (πρόσβασης, λειτουργικών και αρχαιολογικών),

2. υλοποίηση του marketing και των ψηφιακών δράσεων του προγράμματος,

3. δημιουργία συστάδων για την συμμετοχή της επιχειρηματικότητας,

4. δημιουργία του μηχανισμού διακυβέρνησης του προγράμματος.

Ως προς τα παραπάνω, στην οικοδόμηση ενός ολιστικού προγράμματος πολιτιστικού τουρισμού είναι ιδιαίτερα σημαντικός ο σχεδιασμός των ήπιων δράσεων (soft δράσεων), οι οποίες προσδίδουν λειτουργικότητα, ζωτικότητα και οντότητα σε αυτό.

Συνεπώς, για να εξασφαλιστεί η βιωσιμότητα και η λειτουργικότητα του προγράμματος θα πρέπει να δίνεται ιδιαίτερη βαρύτητα στην οργάνωση της τοπικής επιχειρηματικότητας και στην ενθάρρυνση της συμμετοχής της στο πρόγραμμα. Η συμμετοχή της επιχειρηματικότητας εξασφαλίζεται μέσα από τη δημιουργία μιας «συστάδας (cluster) επιχειρήσεων» στη βάση ενός κοινά αποδεκτού Τοπικού Συμφώνου Ποιότητας, μιας εθελοντικής, συλλογικής, πρωτοβουλίας που ενθαρρύνει και υποστηρίζει τη δικτύωση επαγγελματιών, επιχειρηματιών, φορέων και οργανισμών του ιδιωτικού, κοινωφελούς και δημόσιου τομέα, η δραστηριότητα των οποίων βρίσκεται σε γεωγραφική, ή/και λειτουργική συνάφεια με την κάθε Πολιτιστική Διαδρομή. Το Σύμφωνο λειτουργεί για τα μέλη του cluster ως «συνδετικός κρίκος» μεταξύ των παραγωγικών τομέων της οικονομίας μιας Περιφέρειας και ως όχημα ανάπτυξης του πολιτιστικού και ευρύτερου τουρισμού στην περιοχή, καθώς επιταχύνει την αναβάθμιση της ποιότητας των παρεχόμενων προϊόντων και υπηρεσιών (τομέας τουρισμού, αγροδιατροφή, δημιουργική οικονομία κ.α.) και θεμελιώνει τη βιωσιμότητα του προγράμματος.

Εξαιρετικά σημαντική τέλος, είναι η δημιουργία του κατάλληλου μηχανισμού για τη διακυβέρνηση του προγράμματος και τη διαχείριση του όλου εγχειρήματος. Αναφερόμαστε στην επιλογή του κατάλληλου Φορέα Λειτουργίας και Διαχείρισης (Destination Management Organization - DMO), ο οποίος θα μεριμνά καθημερινά, ώστε όλη η «αλυσίδα» πόρων και υπηρεσιών των ολιστικών προϊόντων πολιτιστικού τουρισμού να διατηρεί υψηλή ποιότητα, και να έχει βιωσιμότητα.

Συνεπώς, η πρόταση του Σωματείου «ΔΙΑΖΩΜΑ» μπορεί να συνοψιστεί στη φράση «μία Ο.Χ.Ε., ένα CLUSTER και ένας D.M.O. σε κάθε Περιφέρεια